b'\n_START_ARTICLE_\nAndrea Berg\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTuottaja Eugen R\xc3\xb6mer kiinnostui Andrea Bergin omintakeisesta laulu\xc3\xa4\xc3\xa4nest\xc3\xa4, ja seurauksena ilmestyi Andrea Bergin debyyttialbumi Du bist frei vuonna 1992. Sen kaupallinen menestys oli heikonpuoleista, mutta seuraava albumi, Gef\xc3\xbchle, myi huomattavasti paremmin. Silt\xc3\xa4 lohkaistiin single "Die Gef\xc3\xbchle haben Schweigepflicht". Berg ei luopunut ty\xc3\xb6st\xc3\xa4\xc3\xa4n sairaanhoitajana heti menestyksen my\xc3\xb6t\xc3\xa4. Kuuden studioalbumin j\xc3\xa4lkeen, vuonna 2001, julkaistiin Andrea Bergin ensimm\xc3\xa4inen kokoelma-albumi Best of, jota myytiin noin 2,4 miljoonaa kappaletta. Se pysyi listoilla enn\xc3\xa4tykselliset 346 viikkoa. Sairaanhoitajan ty\xc3\xb6t olivat tuolloin jo j\xc3\xa4\xc3\xa4neet._NEWLINE_2010-luvun taitteessa Andrea Berg vaihtoi tuottajaa: Eugen R\xc3\xb6merin tilalle tuli Dieter Bohlen. Yhdess\xc3\xa4 Bohlenin kanssa Berg teki nelj\xc3\xa4 studioalbumia, mukaan luettuina yli miljoona kappaletta myyneet Schwerelos ja Abenteuer. Vuonna 2013 julkaistiin Tanskan markkinoille suunnattu albumi My Danish Collection, joka kiilasi Tanskan listak\xc3\xa4rkeen._NEWLINE_Andrea Berg on saanut useita musiikkialan palkintoja, kuten Musikpreis Echo, Goldene Stimmgabel ja Krone der Volksmusik._NEWLINE_Bergin nykyinen kotikaupunki on Aspach l\xc3\xa4hell\xc3\xa4 Stuttgartia, miss\xc3\xa4 h\xc3\xa4nell\xc3\xa4 on hotelli liikemiespuolisonsa Ulrich Herberin kanssa.'